hotchpotch/miracl-hf-unified huggingface dataset:
Isojoen vaakuna
Isojoen vaakuna on Isojoen kunnan tunnus. Vaakunan paalu viittaa osittain pitäjän läpi virtaavaan jokeen mutta myös kunnan nimen alkukirjaimeen. Tähkä on puolestaan viittaus maatalouteen.
Vaakunan selitys on ”mustassa kentässä hopeinen paalu, jossa punainen tähkä.” Vaakunan on suunnitellut Pentti Vakkamaa, ja Isojoen kunnanvaltuusto hyväksyi sen kokouksessaan 26. lokakuuta 1965. Sisäasiainministeriö vahvisti vaakunan käyttöön 11. tammikuuta 1966.
Karijoen vaakuna
Karijoen vaakuna on Karijoen kunnan tunnus. Vaakunan aihe viittaa epäsuorasti niittylakeuksiin viikatteita muistuttavan koron kautta.
Vaakunan selitys on ”kynsikoroisesti katkoinen sini-hopeakilpi.” Vaakunan on suunnitellut Ahti Hammar, ja Karijoen kunnanvaltuusto hyväksyi sen kokouksessaan 8. lokakuuta 1965. Sisäasiainministeriö vahvisti vaakunan käyttöön 28. joulukuuta samana vuonna.
CatCat (albumi)
CatCat on CatCatin vuonna 1992 julkaistu debyyttialbumi. Levyn kappaleet sovitti Risto Asikainen.
Okahiiret
Okahiiret ("Acomys") on Aasiassa ja Afrikassa esiintyvä jyrsijäsuku, johon kuuluu 19 lajia.
Nimitys tulee suvun hiirten kovasta turkiksesta, joka muistuttaa okapensasta. Piikkien oletetaan kehittyneen pehmeistä karvoista suojaamaan hiirtä. Suvulle ominaista on terävänmuotoinen kuono, isot pystyt korvat ja suuret silmät. Okahiirien häntä on suomuinen ja paljas. Häntä on väritykseltään vaalea, kaksivärinen tai tumma.
Okahiiret elävät yleensä kivisellä maalla, mutta niitä esiintyy myös autiomaissa ja metsän aluskasvillisuudessa. Suvun ruokavalioon kuuluvat lähinnä siemenet ja muu kasvipohjainen ravinto.
Bye Bye Baby (albumi)
Bye Bye Baby on CatCat-duon toinen studioalbumi, joka on julkaistu vuonna 1994.
Duo edusti Suomea Eurovision laulukilpailussa vuonna 1994 albumin nimikkokappaleella.
Jelena Buruhina
Jelena Nikolajevna Buruhina (; s. 9. maaliskuuta 1977 Dolgoprudnyi) on venäläinen entinen hiihtäjä. Hän voitti MM-kisoissa kaksi mitalia, hopeaa 30 kilometrin matkalta Val di Fiemmestä 2003 ja pronssia 4 × 5 kilometrin viestistä samoista kisoista. Buruhina osallistui olympialaisiin vuosina 2002 ja 2006, mutta ei voittanut mitaleita. Hänen paras olympiasijoituksensa oli kolmastoista tila 15 kilometrin matkalta Salt Lake Citystä 2002.
Buruhina ei voittanut maailmancupissa yhtäkään osakilpailua, mutta oli neljä kertaa kolmen parhaan joukossa.
Ilmajoen vaakuna
Ilmajoen vaakuna on Ilmajoen kunnan tunnus. Vaakunan aiheen karhunpää on peräisin pitäjän vanhasta sinetistä, nuijat ja isokyröläisen Yrjö Kontsaan puumerkkiä muistuttava jalkajousi viittaavat nuijasotaan.
Vaakunan selitys on ”katkoisen kilven hopeisessa yläkentässä musta karhunpää edestäpäin. Sinisessä alakentässä kaksi hopeista puunuijaa ristissä, niiden alakulmassa jalkajousen muotoinen hopeinen puumerkki; jousen kaksikaarteinen virittäjä vastapalkeittain tukin päällä, yläpää kiinni jänteessä.” Vaakunan on suunnitellut Ahti Hammar ja Ilmajoen kunnanvaltuusto hyväksyi sen kokouksessaan 5. heinäkuuta 1950. Sisäasiainministeriö vahvisti vaakunan käyttöön 25. lokakuuta samana vuonna.
Kovesjärvi
Kovesjärvi on Pirkanmaalla Parkanossa Viitalankylässä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Kovesjoen valuma-alueeseen. Kovesjärvi on osa Kovesjärven valuma-aluetta.
Järven pituus on 2,3 kilometriä, leveys 1,7 kilometriä ja sen pinta-ala on 225 hehtaaria. Se sijaitsee Parkanon kirkolta 10 kilometriä luoteeseen. Järveen laskee ympäröivistä metsistä parikymmentä suo-ojaa. Yhden ojan kautta laskee Ahvenlampi järven pohjoispäähän. Järven oma laskujoki Kovesjoki lähtee länsilannasta Pässisaaren takaa ja meanderoi Katinhännännevan läpi virratessaan. Kovesjokeen yhtyy Haaranevalla Pirttiluoma, joka on Pirttijärven laskuoja. Kovesjoki laskee kahdeksan kilometrin jälkeen Kotojärveen. Rantaviivan pituus on 9,4 kilometriä. Siihen sisältyy myös järven neljän saaren rantaviivat. Saaret ovat nimeltään Pikkusaari, Pukkisaari, Selkäsaari ja Majasaari. Kotosaari on nykyään niemi. Rannat ovat nykyään pääasiassa metsämaata, mutta pohjois- ja etelärannassa rantaan ulottuu pieniä peltoja. Maatiloja on ollut seitsemän. Rantaan on rakennettu runsaasti vapaa-ajan asuntoja. Niille johtaa tiet seututieltä 274, joka ohittaa järven koillispuolelta parin sadan metrin etäisyydeltä.
Järven vedenlaatu on huonontunut ja ranta-asukkaat ovat perustaneet Kovesjärven vesien vesiensuojeluyhdistyksen koordinoimaan kunnostustoimia.
Kovesjokea seuraa melontareitti, joka alkaa Kovesjärvestä ja päättyy Kyrösjärveen. Reitti kulkee joen mukana Kotojärven läpi.
Vanhasta 1800-luvun pitäjänkarttaan on merkitty luusuaan raivattu Kovesjärven maatalon omistama niitty.
Enkeli (albumi)
Enkeli on CatCatin kolmas studioalbumi, joka julkaistiin vuonna 1995.
AJS
AJS on entinen brittiläinen moottoripyörävalmistaja.
Albert John Stevens perusti AJS:n 1800-1900-lukujen vaihteessa Wolverhamptonissa. Matchless osti AJS:n omistukseensa vuonna 1931, ja siitä kehittyi vuonna 1938 yhteisyritys AMC (Associated Motor Cycles). Emoyhtiöstä tuli Norton-Villiersin osa vuonna 1967. Yhtiön liittymisen jälkeen valmistettiin vielä joitain pyöriä Nortonin osilla, mutta valmistus lopetettiin huonon menestyksen takia.
Yrityksen pyörällä voitettiin Junior TT -kilpailu vuonna 1914 mutta varsinainen kilpamenestys tuli myöhemmin. Yhtiön suurimpana saavutuksena pidetään kaikkien aikojen ensimmäistä 500-kuutioisten maailmanmestaruutta, joka saavutettiin kaksisylinterisellä Porcupineä-mallilla vuonna 1949. AJS:n suosituin kilpapyörä oli 350-kuutioinen 7R "Boy Racer". 7R esiteltiin vuonna 1948, ja se kehittyi myöhemmin 500-kuutioiseksi Matchless G50 -malliksi. Useimmat yhtiön katupyörät olivat yksi- tai kaksisylinterisiä.
Yö ja päivä (CatCatin albumi)
Yö ja päivä on CatCatin studioalbumi, julkaistiin vuonna 2001 levymerkillä Online Records.
Kalle Aalto (malli)
Kalle Aalto (s. 1. lokakuuta 1986 Kangasala) on suomalainen malli. Aalto voitti Mr. Finland -tittelin vuonna 2009. Hän toimii myös mallina Modelboom-nimisessä mallitoimistossa.
Lestijärven vaakuna
Lestijärven vaakuna on Lestijärven kunnan tunnus. Vaakunan aihe viittaa seudun entisaikojen erämaaluonteeseen.
Vaakunan selitys on ”hopeakentässä sininen teerenpyrstö.” Vaakunan on suunnitellut Gustaf von Numers, ja Lestijärven kunnanvaltuusto hyväksyi sen kokouksessaan 29. syyskuuta 1966. Sisäasiainministeriö vahvisti vaakunan käyttöön 19. tammikuuta 1967.
Keith Baker
Keith Baker (s. 14. huhtikuuta 1948) on brittiläinen rumpali. Hän soitti yhtyeessä nimeltä Bakerloo, mutta jätti yhtyeen sen julkaistua ainoan albuminsa. Myöhemmin Bakerista tuli hard rock -yhtye Uriah Heepin rumpali kun yhtyeen entinen rumpali Nigel Olsson oli lähtenyt yhtyeestä. Hän soittikin rumpuja albumilla "Salisbury", mutta jätti yhtyeen koska ei halunnut keikailla laajasti sen kanssa. Bakerin korvasi Ian Clarke.
Port Chicagon onnettomuus
Port Chicagon onnettomuus 17. heinäkuuta 1944 oli Port Chicagon satamassa Kaliforniassa tapahtunut ampumatarvikkeiden räjähdys, jonka seurauksena 320 merimiestä ja siviiliä sai surmansa ja 390 haavoittui. Useimmat kuolleista ja haavoittuneista olivat afroamerikkalaisia.
Kuukausi tapahtuman jälkeen sadat miehet kieltäytyivät lastaamasta ammuksia laivoihin huonojen työolojen vuoksi. 50 miestä tuomittiin kapinoinnista pitkiin vankeusrangaistuksiin. Tuomioiden saama julkisuus johti rotuerottelun purkamiseen laivastossa.
Vuonna 1994 Port Chicago Naval Magazine National Memorial perustettiin uhrien muistolle. Vierailijoiden on ilmoittauduttava vähintään 2 viikkoa etukäteen, koska muistomerkki sijaitsee käytössä olevalla sotilasalueella.
Port Chicago sijaitsi San Franciscosta 30 mailia pohjoiseen. Tyynenmeren sodan aikana siellä lastattiin ammuksia ja räjähteitä rahtilaivoihin. Ahtaajat olivat yleensä afroamerikkalaisia, joita ei oltu koulutettu ammusten käsittelyyn, minkä lisäksi turvallisuudesta tingittiin kiireen vuoksi.
320:stä kuolonuhrista pystyttiin tunnistamaan vain 51. Kaksi kolmasosaa kuolleista oli afroamerikkalaisia, mikä oli yhteensä 15 % laivaston kaikista mustista kuolleista maailmansodan aikana.
Kolme viikkoa räjähdyksen jälkeen 250 miestä kieltäytyi jatkamasta ammusten lastaamista työn vaarallisuuden vuoksi. Laivastosta erotettiin noin 200 kieltäytyjää ja 50 asetettiin syytteeseen sotaoikeudessa kapinasta.
Presidentti Bill Clinton armahti joulukuussa 1999 Freddie Meeksin, joka oli yksi viimeisistä elossa olleista hengissä selvinneistä.
Alavuden vaakuna
Alavuden vaakuna on Alavuden kaupungin tunnus. Vaakunan aihe viittaa vanhaan Tohninmäen ristiraunion muinaisjäännösalueeseen.Vaakuna on alun perin vahvistettu Töysän kunnan vaakunaksi 18. helmikuuta 1959.
Vaakunan selitys on ”sinisessä kentässä nyhäkoroinen kärki, josta nousee kaarisakarainen risti; molemmat hopeaa.” Vaakunan on suunnitellut Gustaf von Numers, ja Töysän kunnanvaltuusto hyväksyi sen kokouksessaan 23. joulukuuta 1958. Sisäasiainministeriö vahvisti vaakunan käyttöön 18. helmikuuta 1959.
Alavuden vanhan vaakunan karhu on peräisin vanhan emäpitäjän Isonkyrön pitäjänsinetistä. Tynnyri liekkeineen puolestaan viittaa aikoinaan harjoitettuun tervanpolttoon.
Alavuden vanhan vaakunan selitys on ”kultakentässä seisova karhu pidellen molemmin käsin päänsä yläpuolella pitkällään olevaa tynnyriä, jonka ylälaidassa olevasta tapinreiästä nousee liekki; kaikki mustaa, paitsi karhun varukset ja tynnyristä nouseva liekki punaiset.” Vaakunan on suunnitellut Matti Visanti, ja Alavuden kunnanvaltuusto hyväksyi sen kokouksessaan 30. kesäkuuta 1952. Sisäasiainministeriö vahvisti vaakunan käyttöön 12. elokuuta samana vuonna.
Vaakuna poistui käytöstä vuoden 2012 lopussa, koska kuntaliitoksen myötä entisestä Töysän vaakunasta tuli Alavuden uusi vaakuna.
I Look to You
I Look To You on Whitney Houstonin seitsemäs ja laulajan viimeiseksi jäänyt studioalbumi, joka julkaistiin elokuussa 2009. Albumi nousi julkaisuviikollaan Billboard 200-listan ykköseksi myyden 305,000 kappaletta. Suomessa albumi debytoi virallisen albumilistan sijalla 17.
Bengt Lindroos
Bengt Ingmar Lindroos (22. syyskuuta 1918 – 22. elokuuta 2010) oli ruotsalainen arkkitehti, joka suunnitteli Kaknäs-tornin. Hän aloitti talojen suunnittelun paikalliselle rakentajalle 17-vuotiaana ja opiskeli Kuninkaallisessa teknillisessä korkeakoulussa vuosina 1942–1945. Hän oli Sven Markeliuksen työllistämänä ennen oman toimistonsa avaamista Hans Borgströmin kanssa vuonna 1954.
Mayday Parade
Mayday Parade on yhdysvaltalainen pop-punkyhtye Tallahasseesta Floridasta. Mayday Parade on ollut aktiivinen vuodesta 2005 lähtien. Mayday Parade soittaa pop-punk, alternative rock ja emo-musiikkia.
Yhtyeen nykyisiä jäseniä ovat Derek Sanders, Jeremy Lenzo, Alex Garcia, Brooks Betts ja Jake Bundrick. Entinen jäsen on Jason Lancaster. 
Mayday Paradelta on ilmestynyt kaksi studioalbumia, A Lesson In Romantics (2007), ja Anywhere But Here (2009), sekä yhden EP:n, Tales Told by Dead Friends (2006).
Moisei Ginzburg
Moisei Jakovlevitš Ginzburg (, 4. kesäkuuta 1892 Minsk – 7. tammikuuta 1946 Moskova) oli neuvostoliittolainen arkkitehti ja yksi venäläisen konstruktivismin johtohahmoista.
Moisei Ginzburg syntyi arkkitehdin perheeseen. Hän valmistui Milanon taideakatemiasta vuonna 1914 ja Riian polyteknisen instituutin arkkitehtuurin tiedekunnasta vuonna 1917. Vuosina 1917–1921 hän asui Krimillä ja asettui sitten Moskovaan, jossa hän opetti Vhutemasissa ja siviili-insinööri-instituutissa (nykyinen Moskovan teknillinen valtionyliopisto). Ginzburg oli perustamassa nykyarkkitehtien yhdistystä OSA:aa vuonna 1925 ja toimi "Sovremennaja arhitektura" (”Nykyarkkitehtuuri”) -lehden päätoimittajana vuosina 1926–1930.
Lukuisten artikkeleidensa ja kirjojensa ansiosta Ginzburgista tuli yksi venäläisten konstruktivistien johtajista ja suuntauksen tärkein teoreetikko. Arkkitehtuurin tavoitteena oli hänen mukaansa tuotannon ja arkielämän rationalisointi. Esimerkkejä uudenlaisista yhteisöllistä elämäntapaa luomaan tarkoitetuista asuintaloista ovat Ginzburgin johdolla rakennetut Malaja Bronnaja -kadun (1926) ja Novinski-bulevardin (1928–1930) kommuunitalot Moskovassa. Arkkitehdin muita tämän kauden töitä ovat Mahatškalan neuvostojen talon rakennussuunnitelma (1926) ja hallituksen talo Almatyssä (1930).
Vuonna 1928 Ginzburgista tuli Venäjän SFNT:n rakennuskomitean tyyppiosaston ja vuonna 1929 Venäjän gosplanin asutusosaston johtaja. Vuonna 1930 hän suunnitteli yhdessä Mihail Barštšin kanssa puutarhakaupungin, jonka tavoitteena oli Moskovan asutuksen hajauttaminen. Samaan aikaan hän laati toteuttamatta jääneet Ufan teollisuusalueen ja Krimin etelärannikon rakennussuunnitelmat.
Vuodesta 1934 lähtien Ginzburg johti moniosaisen arkkitehtuurin historiateoksen toimittamista. Vuosina 1935–1937 Kislovodskiin rakennettiin hänen suunnittelemansa Ordžonikidzelle nimetty parantola. Vuonna 1939 hänet valittiin Neuvostoliiton arkkitehtuuriakatemian jäseneksi. Arkkitehdin viimeiset Kislovodskiin ja Oreandaan suunnittelemat parantolat valmistuivat hänen kuolemansa jälkeen.
Jalasjärven vaakuna
Jalasjärven vaakuna oli Jalasjärven kunnan tunnus. Vaakunan aihe viittaa epäsuorasti kunnan nimeen; vääntynyt koivunjuuri on soveltuvaa raaka-ainetta reenjalasten valmistamiseen.
Vaakunan selitys on ”sinisessä kentässä kaksi hopeista, punanorkkoista koivua.” Vaakunan on suunnitellut Ahti Hammar, ja Jalasjärven kunnanvaltuusto hyväksyi sen kokouksessaan 17. syyskuuta 1951. Sisäasiainministeriö vahvisti vaakunan käyttöön 30. marraskuuta samana vuonna. Vaakuna jäi epäviralliseksi kotiseutuvaakunaksi 2016, kun Jalasjärvi liittyi Kurikan kaupunkiin.
Keltin uni
Keltin uni () on Mario Vargas Llosan kirjoittama vuonna 2010 ilmestynyt kaunokirjallinen teos. Teos on laadultaan moraliteetti. Sen päähenkilö on irlantilainen diplomaatti ja nationalisti sir Roger Casement (1864–1916). Perustana ovat Casementin elämänvaiheet, joiden ympärille Vargas Llosa kuvittelee elämän.
Herätteinä teokseen on ollut kaksi teosta. Ensinnäkin Joseph Conradin elämäkerta, jossa Vargas Llosa ensimmäisen kerran tapasi Casementin nimen. Toinen vaikuttanut teos oli Adam Hochschildin teos "Kuningas Leopoldin haamu", jossa kirjoittaja kuvaa siirtomaavallan aikaisia hirmutekoja Kongossa.
Teos alkaa, kun Irlannissa laadittu kapinasalajuoni, jota Casement on ollut punomassa, menee myttyyn ja Casement tuomitaan maanpetoksesta. Romaani kuvaa tapahtumia siitä alkaen taaksepäin mutta palaa välillä kirjan nykyhetkeen ja vankilassa istuvaan Casementiin.
František Čermák
František Čermák (s. 14. marraskuuta 1976 Valtice, Tšekkoslovakia) on tšekkiläinen tennispelaaja. Nykyisin lähinnä vain nelinpeliä pelaava Čermák on ollut parhaimmillaan nelinpelin ATP-listalla sijalla 14 helmikuussa 2010. Hän on voittanut 29 turnausta nelinpelissä.
Vuosina 2009 ja 2010 Čermák pelasi nelinpeliä yhdessä slovakialaisen Michal Mertiňákin kanssa. Ennen sitä hänen parinaan pelasi monia vuosia Leoš Friedl.
Evijärven vaakuna
Evijärven vaakuna on Evijärven kunnan tunnus. Vaakunasta tekee puhuvan sen kalojen korostetut evät ja käytetty aaltokoro.
Vaakunan selitys on ”sinisessä kentässä hopeisen aaltokoroisen tyviön yläpuolella selätysten kaksi tyviöstä nousevaa hopeista kalaa, joiden varukset ovat punaiset.” Vaakunan on suunnitellut Olof Eriksson, ja Evijärven kunnanvaltuusto hyväksyi sen kokouksessaan 16. huhtikuuta 1963. Sisäasiainministeriö vahvisti vaakunan käyttöön 19. syyskuuta samana vuonna.
Seututie 212
Seututie 212 on Säkylästä Huittisiin johtava tie. Tie on 26 kilometriä pitkä ja se on todella mutkainen ja mäkinen jonka myötä tielle tehtiin parissa kohdassa pieniä oikaisuja vuosina 2009–2010.
Tie saa alkunsa Säkylästä Rantatien päätepisteestä Seututien 204 liittymästä, tie on ensin Vuorenmaan eteläpuolelle asti suoraa ja loivamäkistä tietä, Köyliön Vuorenmaalla tie kulkee kyläkeskuksen läpi ja sen jälkeen loppuosuus Huittisiin on todella mutkaista ja mäkistä osuutta Kantatien 41 risteykseen asti, johon koko seututie päättyy.
Alajärven vaakuna
Alajärven vaakuna on Alajärven kaupungin tunnus. Vaakunan aihe viittaa kunnan nimeen; sen tyviö nimen alku- ja aaltokoro loppuosaan. Vaakuna toistaa Pohjanmaan maakuntavaakunan värit.
Vaakunan selitys on ”sinisessä kentässä hopeinen aaltokoroinen tyviö.” Vaakunan on suunnitellut Olof Eriksson, ja Alajärven kunnanvaltuusto hyväksyi sen kokouksessaan 14. maaliskuuta 1961. Sisäasiainministeriö vahvisti vaakunan käyttöön 16. lokakuuta samana vuonna.
Yhdystie 2054
Yhdystie 2054 on yhdystie Eurassa. Se on pieni 4 kilometrin pituinen osuus entistä Seututietä 204. Tie saa alkunsa Kantatieltä 43 ja päättyy Seututien 204 risteykseen. Tie kulkee Kauttuan keskustan läpi.
Viulukonsertto (Hatšaturjan)
Aram Hatšaturjanin viulukonsertto d-molli valmistui vuonna 1940. Teos on omistettu David Oistrahille, joka kantaesitti sen Moskovassa 16. marraskuuta 1940. Oistrah paitsi opasti Hatšaturjania soolo-osuuden säveltämisessä myös kirjoitti oman kadenssinsa, joka eroaa merkittävästi säveltäjän alkuperäisestä. Konsertto sai suopean vastaanoton ja sille myönnettiin Leninin palkinto vuonna 1941. Teoksen suosio on säilynyt nykyaikaan asti.
Jean-Pierre Rampal sovitti konserton vuonna 1968 huilulle ja orkesterille säveltäjän itsensä rohkaisemana. Rampal kirjoitti ensimmäiseen osaan uuden kadenssin mutta muutti alkuperäistä sävellystä muuten mahdollisimman vähän.
Viulukonsertto oli toinen kolmesta konsertosta, jotka Hatšaturjan sävelsi vuosina 1941–1963 toimineen tunnetun neuvostoliittolaisen pianotrion jäsenille. Muut konsertot olivat Lev Oborinille sävelletty pianokonsertto (1936) ja Svjatoslav Knuševitskille sävelletty sellokonsertto (1946).
Sooloviulun lisäksi orkesterin kokoonpanoon kuuluvat piccolo, kaksi huilua, kaksi oboeta, englannintorvi, kaksi klarinettia, kaksi fagottia, neljä käyrätorvea, kolme trumpettia, kolme pasuunaa, tuuba, patarummut, tamburiini, pikkurumpu, symbaalit, bassorumpu, harppu ja jouset.
Lapidaria margaretae
Lapidaria margaretae on päivikkikasvien heimoon kuuluvan monotyyppisen kasvisuvun "Lapidaria" ainoa laji. Tieteellinen nimi on johdettu latinankielisestä kiveä tarkoittavasta sanasta "lapidis", joka viittaa kasvin kivimäiseen ulkonäköön. Lajin epiteetti periytyy kasvin löytäjältä, Namibian Warmbadissa asuneelta saksalaiselta opettajalta Margarethe Friedrichiltä.
"Lapidaria margaretae" kasvaa kompaktina yksi (harvoin kolmi- tai useampi-) haaraisena, joihin vuosittain kasvaa kahdesta kolmeen lehtiparia (viljeltynä jopa useampikin). Vaalean roosanväriset tai lähes valkeat lehdet ovat pyöreähkön kolmikulmaisia, kölimäisiä ja muodostavat selviä rivejä. Lehtien yläpinnalla on hienon karheaa pintarakennetta.
Yksittäiset pystyt kukat ilmestyvät sivuttain yhteenpainautuneeseen kukkaperään. Kukkaan ei liity erityisiä ylälehtiä. Kukassa on kahdeksan (harvoin vain kuusi tai seitsemän) verholehteä ja noin 100 kullankeltaista terälehteä. Kukan 300–500 hedettä ovat enemmän tai vähemmän pystyjä. Ympyränmuotoisesti kasvaneet mesiöt eivät ole selvästi nähtävissä.
"Lapidaria margaretae" kukkii kotiseudullaan ajalla maaliskuusta syyskuuhun. Kukat aukeavat päivällä.
Seitsemän- (harvoin kuudesta- yhdeksään-) osioiset kodat muistuttavat suuresti "Titanopsis"-suvun vastaavia. Pienet, vaaleanruskeat siemenet ovat päärynänmuotoisia, noin 0,6 millimetriä pitkiä ja 0,5 millimetriä leveitä.
"Lapidaria margaretaen" levinneisyysalue ulottuu namibialaisesta Warmbadin kaupungista viereiseen etelä-afrikkalaiseen Northern Capen provinssiin. Kasvi kasvaa kvartsipitoisilla tasangoilla irtokivien seassa. Vuotuinen sademäärä on 250 millimetrin tuntumassa, mistä pääosa sataa maaliskuussa.
Kromosomiluku on formula_1.
Ensimmäisenä kasvin kuvasi "Mesembryanthemum margaretaena" Gustav Schwantes vuonna 1920. Yhdessä Kurt Dinterin kanssa vuonna 1928 sijoittivat tämän sukuun "Lapidaria". Synonyymejä ovat "Dinteranthus margaretae" ja "Argyroderma margaretae".
Klopentiksoli
Klopentiksoli oli tyypillinen neurolepti eli antipsykoottinen lääke. Se innovoitiin vuonna 1961, ja se oli lääkeyhtiö Lundbeckin kehittämä. Myöhemmin markkinoille tuli muita vastaavia, saman alaryhmän lääkkeitä kuten flupentiksoli ja tsuklopentiksoli. Ne ovat käytössä vielä edelleen. Klopentiksoli ei ole tällä hetkellä aktiivikäytössä. Lääkkeen julkistamisvuonna 1961, saapui markkinoille eräs vieläkin käytössä oleva antidepressantti: "trisyklinen masennuslääke" (TCA) amitriptyliini.
Klopentiksoli on piperatsiini, ja kuuluu tiaksantiinien alalajiin. Sen markkinointinimi oli "Sordinol". Lääkettä voitiin tablettimuodon ohella injisoida, eli ruiskuttaa lihaksensisäisesti. Lääke on voimakas sedatiivi, sitä saatettiin käyttää mm. akuuteissa psykooseissa. Ruiskemuotoa käytettäessä, ei potilaan tarvinnut huolehtia itse lääkkeen säännönmukaisesta ottamisesta. Lääkeinjektio oli tarpeen uusia n. 2-4 viikon väliajoin.
Lääkkeellä tunnettiin tyypillisten neuroleptien käyttöön liittyviä haittavaikutuksia. Näitä ovat mm. Parkinsonin taudin tyyppiset oireet, muut ekstrapyrimidaaliset häiriöt, akatisia sekä antikolinergiset sivuoireet (kuten huimaus, suun kuivuminen, ruuansulatukseen liittyvät häiriöt). Pahanlaatuinen neuroleptioireyhtymä oli sekin mahdollinen lääkkeen käyttöön liittyvänä.
Klopentiksolia pidettiin kohtalaisen voimakkaasti sedatoivana. Niin ikään lääkkeen antipsykoottista ominaisuutta pidettiin sitäkin vahvana.
Osaltaan vanhat klassiset neuroleptit ovat korvanneet atyyppiset vastaavat lääkkeet. Niistäkin joitain voidaan injisoida, peroraalisen annostelun ohella.
Eric Asamoah-Frimpong
Eric Asamoah-Frimpong (s. 14. helmikuuta 1990 Mampong, Ghana) on ghanalainen jalkapalloilija. Keskikentällä pelaava Frimpong edustaa lainalla Tunisian pääsarjassa ES Sahelia.
Steeven Langil
Steeven Langil (s. 4. maaliskuuta 1988 Fort-de-France, Martinique, Ranska) on ranskalainen jalkapalloilija. Hän edustaa tällä hetkellä Ranskan pääsarjassa pelaavaa En Avant de Guingampia ja on pelipaikaltaan keskikenttäpelaaja.
Langil on syntynyt Fort-de-Francessa Martiniquessa, josta hän muutti myöhemmin perheineen Ranskan mantereelle ja Montpellier’n kaupunkiin. Hän aloitti pelaajauransa Nîmesistä, jonka edustusjoukkueeseen hän nousi vuonna 2006.
Kesällä 2007 hän siirtyi Auxerreen, mutta pelasi ensimmäisen kauden 2007–2008 seuran reservijoukkueessa. Kauden 2009–2010 hän pelasi lainasopimuksella Caenissa.
Cristian Balaj
Pavel Cristian Balaj (s. 17. elokuuta 1971 Baia Mare, Romania) on romanialainen jalkapalloerotuomari. Hän on toiminut kansainvälisenä erotuomarina vuodesta 2003 lähtien.
Balaj edusti omalla pelaajaurallaan Baia Marea ja Pécsi Mecsekia. Lopetettuaan pelaajauransa hän siirtyi erotuomariksi ja aloitti tuomitsemisen vuonna 1994.
Balaj oli yksi nimetyistä ehdokkaista voittamaan Romanian "Vuoden tuomari" -palkinnon vuonna 2008.
Carlin Motorsport
Carlin (aiemmin nimellä Carlin Motorsport) on brittiläinen autourheilutalli. Talli on kilpaillut muun muassa Formula Renault, Porsche Supercup, A1 Grand Prix, Formula 3 ja GP3-luokissa.
Tallin perustivat vuonna 1996 Trevor Carlin ja Martin Stone. Tallissa on työskennellyt entisiä F1-mekaanikkoja, kuten David Lowe ja Mark Owen. Talli debytoi Britannian F3-sarjassa vuonna 1997 ja alkoi rakentaa kolmen auton voittajatiimiä vuonna 1999 yhdessä Steve Hollmanin kanssa.
Vuonna 1998 Formula Three Association (FOTA) valitsi Carlinin vuoden talliksi. Talli on voittanut kuusi kuljettajien ja seitsemän tallien mestaruutta Ison-Britannian F3-sarjassa vuosina 2001–2009. Ison-Britannian sarjan lisäksi talli kilpaili F3-luokan Euro Seriesissä vuosina 2008–2009.
Vuonna 2006 Carlin voitti Ison-Britannian Formula BMW -sarjan mestaruuden. Vuosina 2005–09 talli kilpaili A1 Grand Prix -sarjassa edustaen Portugalia, Libanonia ja Etelä-Koreaa. Vuodesta 2003 lähtien talli on kilpaillut World Series by Renault -sarjassa ollen parhaimmillaan toinen vuosina 2004 ja 2009.
Vuonna 2010 talli kilpaili GP3-luokassa sijoittuen ensimmäisellä kaudella sarjan viidenneksi. Vuonna 2012 talli sijoittui loppupisteissä kolmanneksi. Vuonna 2014 talli voitti sarjassa sekä kuljettajien ja tiimien mestaruudet. Talli vetäytyi sarjasta kauden 2015 päätteeksi.
Vuonna 2006 talli ilmoitti osallistuvansa GP2-sarjaan yhteistyössä DPR-tallin kanssa, mutta hanke kariutui. Talli haki myös F1-paikkaa kaudelle 2011, mutta vetäytyi. Vuonna 2011 lähtien Carlin on kilpaillut GP2-sarjassa korvaten vetäytyneen DPR-tallin. Vuonna 2012 talli saavutti kaksi voittoa sijoittuen loppupisteissä viidenneksi. Vuosina 2013 ja 2014 talli sijoittui tiimipisteissä toiseksi. Talli vetäytyi sarjasta kauden 2016 päätteeksi.
• GP2-finaali 2011 oli GP2-kauden 2011 ulkopuolinen finaali.
(*) Kausi kesken.
† = Sisältää muissa talleissa saavutetut pisteet.
Ritva Erkama
Ritva Erkama, o.s. "Suistola" (2. syyskuuta 1945 Kalajoki – 14. maaliskuuta 2015 Espoo) oli suomalainen poliitikko. Hänen puolueensa oli Kansallinen Kokoomus.
Erkama oli vuosina 1977–2012 Espoon kaupunginvaltuuston jäsen. Hän vaikutti myös kaupunginhallituksessa, vuodesta 2003 alkuvuoteen 2005 sen puheenjohtajana. Ennen siirtymistään kaupunginhallituksen johtoon hän oli toiminut vuodesta 1994 kokoomuksen valtuustoryhmän puheenjohtajana. Hänen kunnallisiin luottamustehtäviinsä kuuluivat myös muun muassa sosiaalilautakunnan puheenjohtajuus vuosina 1977–1988 ja tarkastuslautakunnan puheenjohtajuus vuodesta 2005.
Erkama oli myös eduskuntavaaliehdokkaana. Lähimmäksi eduskuntapaikkaa hän pääsi eduskuntavaaleissa 1999, joissa hän sai 3 763 ääntä, seitsemän vähemmän kuin Uudenmaan vaalipiirin viimeinen eduskuntaan valittu kokoomuksen ehdokas Hanna Markkula-Kivisilta.
Erkama oli koulutukseltaan humanististen tieteiden kandidaatti. Hän opiskeli Helsingin yliopistossa pääaineinaan psykologiaa ja kasvatustiedettä. Suurimman osan työurastaan hän työskenteli henkilöstöpäällikkönä. Vuosina 1984–2000 hän hoiti tehtävää Finncarriersin palveluksessa ja vuodesta 2001, kun Finncarriers oli fuusioitunut emoyhtiöönsä, Finnlinesilla. Hän jäi eläkkeelle vuonna 2008.
Erkama oli naimisissa ja hänellä oli kolme lasta, kaksi poikaa ja tytär.
Stade de Tourbillon
Stade de Tourbillon on sveitsiläisen jalkapalloseura FC Sionin kotikenttä Sionin kaupungissa, Valais'n kantonissa, Etelä-Sveitsissä. Stadionilla on noin 19 500 katsomopaikkaa. Viime vuosien menestyksen innoittamana kaupunki suunnittelee stadionin uusimista.
Pluton kuut
Kuiperin vyöhykkeeseen kuuluvalla kääpiöplaneetta Plutolla on viisi tunnettua kuuta. Pluton suurin kuu, Kharon, löydettiin vuonna 1978. Se on 1 200 kilometrin läpimittaisena lähes samaa kokoluokkaa Pluton kanssa. Neljä muuta kuuta ovat huomattavasti pienempiä. Usean pienen kuun löytymisen uskotaan tarkoittavan sitä että Pluton ympärillä kiertää paljon pieniä vielä havaitsemattomia kappaleita.
Caroline Rhea
Caroline Gilchrist Rhea (s. 13. huhtikuuta 1964 Montreal, Kanada) on kanadalainen stand-up -koomikko ja näyttelijä. Hän oli tosi-tv-sarjan "The Biggest Loser" alkuperäinen juontaja NBCllä ennen kuin Alison Sweeney korvasi hänet kolmannen tuotantokauden jälkeen. Hän on myös tunnettu Hilda Spellmanin roolista tv-sarjassa "Sabrina, teininoita". Hän on toiminut myös ääninäyttelijänä Disneyn animaatiosarjassa Finias ja Ferb.
Andreas Beck (tennispelaaja)
Andreas Beck (s. 5. helmikuuta 1986 Weingarten) on saksalainen tennispelaaja. Parhaimmillaan hän on ollut ATP-listan sijalla 33 marraskuussa 2009. Hän ei ole voittanut yhtään ATP-turnausta.
Grand Slam -turnauksissa hän on päässyt parhaimmillaan toiselle kierrokselle Australian avoimissa vuosina 2009 ja 2012, Ranskan avoimissa vuosina 2009 ja 2010, Wimbledonissa vuonna 2010 ja Yhdysvaltain avoimissa vuosina 2008–2010.
Soinin vaakuna
Soinin vaakuna on Soinin kunnan tunnus. Vaakunan aihe viittaa pitäjän vanhaan nimeen Kuninkaanjoki, joka edelleenkin on yksi Soinin kylistä. Nimen alkuperän on arveltu tarkoittavan rajajokea, joskin tarinan mukaan Kustaa Vaasa on pysähtynyt aikanaan joelle juomaan, mihin tapahtumaan nimi viittaisi.
Vaakunan selitys on ”punaisessa kentässä alainen, aaltokoroinen hirsi, jonka yläpuolella kruunu; kaikki kultaa.” Vaakunan on suunnitellut Kaj Kajander, ja Soinin kunnanvaltuusto hyväksyi sen kokouksessaan 14. helmikuuta 1962. Sisäasiainministeriö vahvisti vaakunan käyttöön 29. elokuuta samana vuonna.
Tsūtenkaku
Tsūtenkaku (), kirjaimellisesti "taivaasen kurkottava torni" on Osakassa sijaitseva tunnettu maamerkki. Sen omistaa Tsūtenkaku Kanko Co., Ltd ja tornissa on Hitachin mainos. Torni on 103 metriä korkea ja siihen on rakennettu näköalatasanne 91 metrin korkeuteen.
Paikalle rakennettiin vuonna 1912 Eiffel-tornin mallinen torni josta oli suora yhteys läheiseen huvipuistoon. Torni oli 64 metriä korkea ja se oli tuolloin Aasian toiseksi korkein rakennus. Siitä tuli yksi kaupungin suosituimmista kohteista. Torni kuitenkin vaurioitui pahasti vuonna 1943 syttyneessä tulipalossa ja se päätettiin purkaa ja teräs käytettiin sotateollisuuden raaka-aineeksi.
Vuonna 1956 paikalle rakennettiin nykyinen torni.
Torni on kuuluisa neonvaloistaan, jotka vaihtuvat muutaman vuoden välein. Hitachi on sponsoroinut tornia vuodesta 1957 ja valot yleensä muodostavat Hitachin mainoksia. Yksi tornin sivuista on kuitenkin varattu julkisille tiedotteille.
Vimpelin vaakuna
Vimpelin vaakuna on Vimpelin kunnan tunnus. Vaakunan suksiaihe viittaa pitäjän vanhoihin suksimestareihin ja niiden asettelu paikkakunnan nimen alkukirjaimeen. Liekki symboloi muinaisaikojen korpimaiden kaskiviljelyä.
Vaakunan selitys on ”sinisessä kentässä kaksi hopeista suksea selätysten kaateisen polviorren tapaan asetettuna, saatteena niiden välissä kultainen liekki.” Vaakunan on suunnitellut Olof Eriksson, ja Vimpelin kunnanvaltuusto hyväksyi sen kokouksessaan 30. kesäkuuta 1960. Sisäasiainministeriö vahvisti vaakunan käyttöön 22. marraskuuta samana vuonna.
Maija Sakslin
Maija Sakslin (s. 1960) on suomalainen juristi ja tutkija, joka on toiminut eduskunnan apulaisoikeusasiamiehenä vuodesta 2010 alkaen. Hän siirtyi tehtävään Kansaneläkelaitoksen vastaavan tutkijan tehtävistä. Apulaisoikeusasiamies Sakslin ratkaisee asiat, jotka koskevat muun muassa sosiaalihuoltoa, lasten oikeuksia, verotusta, ulosottoa ja ympäristöä.
Sakslin on koulutukseltaan oikeustieteen lisensiaatti. Hän on toiminut Ihmisoikeusliitto ry:n puheenjohtajana vuosina 2001–2006.
Isolapionappari
Isolapionappari ("Tolmomyias sulphurescens") on Keski- ja Etelä-Amerikassa tavattava napsijoihin kuuluva varpuslintu.
Kooltaan isolapionappari on noin 14 cm. Lajin ulkonäkö vaihtelee alalajeittain ja osa alalajeista saattaa olla omia lajejaan. Kaikilla alalajeilla selkä on väriltään oliivinvihreä ja sen tummuus vaihtelee. Linnun levinneisyysalueen pohjoisosassa alalajien pää on väriltään oliivinvihreä. Siivet ovat harmahtavat ja niissä on keltaisia juovia. Vatsa on väriltään kirkkaan keltainen. Isolapionapparin eteläisillä alalajeilla on päässä musta täplä. Isolapionapparin nokka on leveä ja hieman litteä.
Isolapionapparin levinneisyysalue ulottuu Keski-Amerikassa Meksikon eteläosista Panamaan. Etelä-Amerikassa sitä tavataan Kolumbiasta ja Venezuelasta etelään aina Argentiinan pohjoisosiin asti. Linnun elinympäristöä ovat monenlaiset metsät ja metsien reunamaat sekä puoliavoimet ympäristöt. Erityisesti lajia tavataan jokien ja purojen läheisyydestä. Isolapionapparin elinympäristöt sijaitsevat yleensä alle 1 900 metrin korkeudella merenpinnasta.
Isolapionapparit liikkuvat yleensä yksin tai pareittain ja voi liittyä myös sekaparviin. Ravintonaan se käyttää hyönteisiä, joita se pyydystää lehdiltä ja oksilta. Lintu voi syödä myös marjoja. Isolapionapparin pesimäkausi kestää Kolumbiassa tammikuulta heinäkuulle. Pesä roikkuu puun oksasta ja sivulla on pitkä putkimainen sisäänkäynti. Naaras munii kahdesta kolmeen valkoista ruskeapilkullista munaa.
Mies etsii miestä
Mies etsii miestä on Matti Harjun ohjaama ja käsikirjoittama lyhytelokuva vuodelta 2004.
Ähtärin vaakuna
Ähtärin vaakuna on Ähtärin kaupungin tunnus. Vaakunan aihe viittaa seudun asuttaneisiin kolmen heimon eränkävijöihin. Paikkakunnan nimen alkuperästä on useita eri tulkintoja, mutta yhden niistä mukaan sana viittaa suomeksi rentukkaa tarkoittavaan vironkieliseen sanaan "ätsä", johon myös vaakunan kukka viittaa.
Vaakunan selitys on ”sinisessä kentässä kaksi nuolta ristikkäin ja päällikkeenä paaluittain kolmas nuoli; kaikki hopeaa; saatteena kummassakin sivukulmassa kultainen viisilehtinen kukka.” Vaakunan on suunnitellut Ahti Hammar, ja Ähtärin kunnanvaltuusto hyväksyi sen kokouksessaan 29. kesäkuuta 1951. Sisäasiainministeriö vahvisti vaakunan käyttöön 25. lokakuuta samana vuonna.
Need for Speed: Hot Pursuit (vuoden 2010 videopeli)
Need for Speed: Hot Pursuit on "Need for Speed" -pelisarjaan kuuluva ajopeli, joka julkaistiin Euroopassa 16. marraskuuta 2010. Pelin demoa oli ladattu "Need for Speedin" historiassa eniten, yli kaksi miljoonaa kertaa. Pelissä voi ajaa joko poliiseilla tai kaahareilla. Pelissä on myös vapaa-ajo (Freedrive) -tila, jossa voit ajella täysin vapaasti Seacrest Countyllä millä tahansa avatulla ajoneuvolla. Peliin on saatavilla myös kolme lisäosaa, jotka voi ostaa PlayStation Storesta (PS3) tai Xbox Live Arcadesta (Xbox 360).
"Hot Pursuit" otettiin hyvin vastaan E3 2010 -messuilla. Peli sai "Paras ajopeli" palkinnon Game Critics Awardsilta kuten myös muita palkintoja. Muita kategorian pelejä olivat "Forza Motorsport 4", "Gran Turismo 5", "Test Drive Unlimited 2" ja "". Tämä oli ensimmäinen "Need for Speed" -sarjan peli sitten alkuperäisen "Hot Pursuit"in, joka voitti E3 palkinnon. Se oli myös ehdolla "Paras Xbox 360" ja "Paras PS3" peli kategoriassa IGN:ltä, ja "Paras grafiikka" Gaming Excellenceltä.
"Need for Speed: Hot Pursuit" sai positiivisen vastaanoton. GameRankings ja Metacritic antoivat PlayStation 3 -versiolle pisteet 88,86 % ja 89/100, Xbox 360 -versiolle 87,21 % ja 88/100 PC -versiolle 86,19 % ja 86/100, kun taas Wii -versio sai huonon vastaanoton pisteillä 45,83 % ja 50/100. "Hot Pursuit" on korkeimmat pisteet saanut "Need for Speed -"sarjan peli. Arvostelijat tykkäsivät pelin kisoista, intensiivisistä poliisien takaa-ajoista ja addiktiivisesta sosiaalisesta kilpailemisesta. "Official U.S. PlayStation Magazine" antoi ensimmäiset täydet pisteet lehden historiassa eli 10/10.
Kristof Vliegen
Kristof Vliegen (s. 22. kesäkuuta 1982 Maaseik) on belgialainen entinen tennispelaaja. Parhaimmillaan hän oli kaksinpelissä ATP-listan sijalla 30 lokakuussa 2006 ja nelinpelissä sijalla 49 kesäkuussa 2007.
Vliegen voitti junioriurallaan vuonna 2000 Wimbledonin tennisturnauksen nelinpelin yhdessä Dominique Coenen kanssa.
Grand Slam -turnauksissa hän pääsi parhaimmillaan kolmannelle kierrokselle Australian avoimissa vuonna 2006 ja Ranskan avoimissa vuonna 2007.
Monisysteemiatrofia
Monisysteemiatrofia eli MSA () on keskushermostoa rappeuttava sairaus, jolle ei ole parannuskeinoa. Myöskään sen syytä ei tunneta, mutta se ei ole periytyvä, ja sitä on yhtä paljon sekä miehillä että naisilla.
Tämän sairausnimikkeen alle kuuluvat nykyisin myös muun muassa Shy-Dragerin oireyhtymä, striatonigraalinen degeneraatio ja olivopontoserebellaarinen degeneraatio, kun todettiin että niiden erilaiset oireet johtuvat hermosolukadon vaihtelevista paikoista.
Parkinsonin tautia muistuttavaa taudin muotoa kutsutaan MSA-P:ksi. Siinä ei useinkaan esiinny lepovapinaa, vaan luonteenomaista on jäykkyys ja jähmeys. Tapauksista 80 prosenttia kuuluu tähän ryhmään. MSA-P:stä ei ole ollut helppo erottaa Parkinsonin taudista. Pikkuaivopainotteisessa MSA-CL:lle on tyypillistä ataksia, puhehäiriöt ja tasapaino-ongelmat. Dementoituminen on harvinaista, joskin henkiset toiminnot hidastuvat ja muisti heikkenee.
Sairaus etenee Parkinsonin tautia nopeammin ja johtaa kuolemaan noin 6–9 vuodessa. Sairastuneita on Suomessa arviotu olevan 250–750, mutta tauti saattaa olla alidiagnosoitu.
Taudin keskimääräinen alkamisikä on noin 53 vuotta. Yksi sen selvimpiä varhaisoireita on autonomisen hermoston toiminnan häiriö, minkä näkyvä ilmenemismuoto on alhainen verenpaine pystyasennossa ja pyörtyminen. Elinikä vaihtelee oireiston mukaan, ja esimerkiksi striatonigraali degeneraatio-potilaat voivat elää lähes normaalin eliniän. Heillä levodopa-lääke ei auta, kun taas Shy-Drager-potilaille siitä on hyötyä.
RAF Fauldin räjähdys
RAF Fauldin räjähdys, joka oli yksi historian suurimmista räjähdysonnettomuuksista, tapahtui 27. marraskuuta 1944 kello 11:11 Staffordshiressa RAF Fauldin maanalaisessa ammusvarastossa. Räjähtäneiden ammusten määräksi arvioitiin 3 500–4 000 tonnia ja jyrähdys kuultiin yli 130 mailin päässä Lontoossa. Kuolonuhrien tarkkaa määrää ei tiedetä, mutta noin 70 ihmisen arvioidaan menehtyneen.
Siitä syntyneen kraatterin syvyys on 120 metriä ja läpimitta 1,2 kilometriä.
Ympäristöystävällinen
Ympäristöystävällisiksi kutsutaan tavaroita, palveluita ja lakeja sekä käytäntöjä, joiden haitallisia vaikutuksia ympäristölle väitetään vähäisiksi. Kuluttajien tietoisuuden lisäämiseksi ympäristöystävälliset tavarat on yleensä merkitty ympäristömerkillä. Ympäristöystävällisyydelle ei kuitenkaan ole yhtä kansainvälistä standardia, joten kansainvälinen standardoimisjärjestö ISO pitää merkkejä liian epämääräisinä ollakseen merkityksellisiä.
Euroopan Unionissa valmistetut tuotteet voivat käyttää EU:n ympäristömerkkiä. Myös EMAS on EU:n ympäristömerkki, jonka avulla organisaatio voi osoittaa johtonsa toimivan ympäristöystävällisesti.
Yhdysvalloissa ympäristövaikutuksia korostava markkinointi vaatii huolellisuutta. Epätarkasti määritellyt ilmaisut kuten, "ympäristöystävällinen" voivat olla hämmentäviä ilman ja jotkin toimijat tarjoavat ohjeistusta asiasta.
Yhdysvaltojen ympäristönsuojeluvirasto on katsonut epätarkat ilmaisut hyödyttömiksi arvioitaessa tuotteen todellisia ympäristövaikutuksia.
Kanadassa on käytössä Environmental Choice Program, joka perustettiin vuonna 1988.
Energy Star on ohjelma, jonka tavoitteena on vähentää kasvihuonepäästöjä. Energy Star toimii useassa maassa, mukaan lukien Yhdysvallat, EU ja Australia.
Lea Michele
Lea Michele Sarfati (s. 29. elokuuta 1986 Bronx, New York, Yhdysvallat), paremmin tunnettu nimellä Lea Michele, on yhdysvaltalainen näyttelijä, laulaja ja kirjailija. Michele tunnetaan parhaiten Rachel Berryn roolista televisiosarjassa "Glee".
Michele aloitti uransa lapsinäyttelijänä Broadwayn "Les Misérables" -musikaalissa vain kahdeksanvuotiaana. 12-vuotiaana hän esiintyi "Ragtime"-musikaalissa esityksen alkuperäisessä Broadway-kokoonpanossa Audra McDonaldin ja Brian Stokes Mitchellin kanssa.
Michele näytteli yhdessä televisiosarjan "Hädän hetkellä" jaksossa vuonna 2000. Hän lauloi Broadwaylla "Viulunsoittaja katolla" -musikaalissa vuonna 2004. Hän oli myös mukana musikaalin cd-äänityksellä.
Michele esitti Wendlaa musikaalissa "Spring Awakening" ensin Off Broadwaylla ja myöhemmin Broadwaylla ollessaan 20-vuotias. Hän lauloi myös musikaalin äänityksellä, joka palkittiin parhaan musikaalialbumin Grammy-palkinnolla. Michele sai roolistaan Drama Desk Award -ehdokkuuden.
Michele esitti Rachel Berryä Fox-kanavan musikaalisarjassa "Glee" vuodesta 2009. Sarja päättyi vuonna 2015. Hän on saanut roolistaan Satellite Award -palkinnon ja ollut ehdolla Primetime Emmyn ja Golden Globen saajaksi.
Michele julkaisi debyyttialbuminsa "Louder" 4. maaliskuuta 2014 ja se nousi maailmanlaajuisella listalla heti ensimmäiseksi. Kappaleita albumille on kirjoittanut mm. australialainen laulaja ja lauluntekijä ja yhdysvaltalainen laulaja . Albumilla on myös Michelen edesmenneelle poikaystävälle Cory Monteithille kirjoitettu ja omistettu kappale, "If You Say So", joka kertoo heidän viimeisestä vuoropuhelustaan keskenään.
Michelen ensimmäinen kirja, "Brunette Ambition", julkaistiin 13. toukokuuta 2014. Hänen toinen kirjansa "You First" julkaistiin 22. syyskuuta 2015.
Lea Michele syntyi New Yorkissa ja kasvoi Tenaflyssa, New Jerseyssä, jonne hän muutti ollessaan neljävuotias. Hänen äitinsä Edith on italialaista sukua oleva katolilainen ja isä Marc Sarfati juutalainen. Michele seurusteli "Glee"-vastanäyttelijänsä Cory Monteithin kanssa, joka kuoli alkoholin ja heroiinin yliannostukseen heinäkuussa 2013.
Jelena Ovtšinnikova-Čebukina
Jelena Ovtšinnikova-Čebukina (; s. 11. lokakuuta 1965 Alma-Ata, Kazahstanin SNT) on kroatialainen entinen lentopalloilija ja olympiavoittaja. Hän edusti uransa alussa Neuvostoliittoa. Ovtšinnikova-Čebukina pelasi seuratasolla ADK Alma-Atassa ja Mladost Zagrebissa. Hän voitti kaksi olympiamitalia, kultaa Neuvostoliiton joukkueessa Soulin kisoista 1988 ja hopeaa IVY:n joukkueessa Barcelonasta 1992. Ovtšinnikova-Čebukina voitti maailmanmestaruuden kerran, vuonna 1990. Hän osallistui vielä vuoden 2000 olympialaisiin, joissa hän pelasi seitsemänneksi sijoittuneessa Kroatian joukkueessa.
Ondrej Nepela Arena
Ondrej Nepela Arena, entinen Samsung Arena, on Bratislavassa Slovakiassa sijaitseva halli. Hallia käytetään pääasiassa jääkiekon pelaamiseen, ja se onkin slovakialaisen jääkiekkojoukkueen HC Slovan Bratislavan kotihalli. Hallissa pelattiin vuoden 2011 jääkiekon maailmanmestaruuskilpailujen finaali. Kisojen ajan halli tunnettiin nimellä Orange Arena.
Areenalle tehtiin peruskorjaus vuonna 2009 ja uusi, isompi areena avattiin keväällä 2011. Areena sisältää nykyaikaisinta teknologiaa, mukaan lukien LED pistetaulut ja turvallisuustekniikan.
Stadion on saanut nimensä slovakialaisen taitoluistelijan Ondrej Nepelan mukaan, joka kilpaili Tsekkoslovakian joukkueessa 1960-luvun lopulla ja 1970-luvun alussa. Nepela on vuoden 1972 olympialaisten taitoluistelun olympiavoittaja.
Dorcas Nakhomicha Ndasaba
Dorcas Nakhomicha Ndasaba (s. 31. maaliskuuta 1971 Bungoma) on kenialainen lentopalloilija. Hän edusti seuratasolla nairobilaista Telekomia. Nakhomicha Ndasaba edusti maataan vuosien 2000 ja 2004 olympialaisissa, joista molemmissa Kenia sijoittui jaetulle yhdennelletoista tilalle.
Epeli Nailatikau
Ratu Epeli Nailatikau (s. 5. heinäkuuta 1941) on fidžiläinen poliitikko. Hän oli Fidžin presidentti vuosina 2009–2015.
Nailatikau palveli armeijassa 20 vuoden ajan, ja toimi armeijan komentajana. Hänet syrjäytettiin vuoden 1987 vallankaappauksessa ja hän lähti diplomaattiuralle.
Nailatikau oli parlamentin puhemies vuosina 2001–2006. Nailatikau oli Fidžin ulkoministeri 2007–2008. Vuodesta 2008 hänet nimitettiin johtamaan uutta ministeriötä, joka johti maakuntien kehitystä ja etnisten ryhmien välisiä asioita.
Vuonna 2009 väliaikaishallitus nimitti hänet presidentiksi sen jälkeen kun 88-vuotias Ratu Josefa Iloilo oli luopunut vallasta. Nailatikaun valintaan vaikutti se, että hänet tunnetaan laajasti Tyynenmeren alueella tekemästään AIDSin vastaisesta työstä.
Airbus Defence and Space
Airbus Defence and Space (ent. Cassidian) on eurooppalainen Airbus Group -konserniin kuuluva puolustus- ja turvallisuusteollisuuden yritys. Se on Airbus Groupin toiseksi suurin divisioona. Airbus Defence and Space tarjoaa laitteita ja järjestelmiä sotilas- ja siviiliviranomaisille. Yhtiöllä on maailmanlaajuisesti noin 28 000 työntekijää. Vuonna 2010 yhtiö saavutti 5,9 miljardin euron liikevaihdon, mikä on 11% enemmän kuin vuonna 2009.
Syyskuuhun 2009 asti yhtiön nimi oli EADS Defence & Security. Myöhempi nimi Cassidian on johdettu latinankielisistä sanoista "cassida" (kypärä) ja "meridian" (pituuspiiri). Cassidian muuttui yhdessä Astrium-yhtiön kanssa 1.1.2014 alkaen Airbus Defence and Space -yhtiöksi, osaksi Airbus Group konsernia.
Suomessa Airbus Defence and Space -yhtiöllä on noin 350 työntekijää kahdessa toimipisteessä Helsingissä ja Jyväskylässä. Yhtiön tausta on Nokian TETRA-puhelinosastossa. Vuonna 2009 sen tutkimus- ja kehitysinvestoinnit olivat 30 milj. euroa, mikä oli 17. suurin T&K-panostus Suomen yrityksissä. Helmikuussa 2011 yhtiön Suomen nimi, EADS Secure Networks Oy, muuttui "Cassidian Finland Oy":ksi.
Myös Suomen yhtiön nimi vaihdettiin vuonna 2014 muotoon Airbus Defence and Space Oy. Yhtiön tuotteet käyttävät lyhyempää Airbus-logoa liikemerkkinään.
Kaskisten vaakuna
Kaskisten vaakuna on Kaskisten kaupungin tunnus. Vaakunan mela kuvaa erinomaista luonnonsatamaa, joka on vaikuttanut kaupungin perustamiseen paikalleen. Laakerinlehvän on mahdollisesti ollut tarkoitus viitata kukoistukseen, mutta sen alkuperä voi olla myös Bladh-suvun (, 'lehti') nimessä; Kaksi suvun jäsentä – isä ja poika – hankkivat tuonaikaiselle kylälle sekä kaupunkioikeudet että tapulikaupungin aseman.
Vaakunan selitys on ”halkoisen kilven oikeassa sinisessä kentässä hopeinen perämela, vasemmassa hopeisessa kentässä vihreä laakerinlehvä.” Vaakunan on piirtänyt uudelleen A. W. Rancken vanhan vaakunan mukaisesti, joka on vahvistettu 9. huhtikuuta 1793.
Bolot Šamšijev
Bolot (Bolotbek) Tölön uulu Šamšijev (kirgiisiksi Болот (Болотбек) Төлөн уулу Шамшиев, ; s. 12. tammikuuta 1941 Frunze) on yksi tunnetuimmista kirgisialaisista elokuvaohjaajista.
Bolot Šamšijev syntyi kirgiisirunoilija Tölön Šamšijevin perheeseen. Hän valmistui Neuvostoliiton elokuvakoulusta VGIK:istä vuonna 1965. Šamšijevin ensimmäinen dokumenttielokuva, Manas-eepoksesta kertova "Manastšy" (1965) herätti kansainvälistäkin huomiota. Vuonna 1969 hän ohjasi Muhtar Äwezovin teokseen perustuvan näytelmäelokuvan ”Laukaus Karašin solassa” ("Karaš ašuusundagy atyšuu"). Sitä seurasi historiallinen seikkailuelokuva ”Issyk-Kulin punaiset unikot” ("Ysyk-Köldün kyzgaldaktary", 1972).
Šamšijevin läpimurtoteokseksi muodostui Tšingiz Aitmatovin romaaniin perustuva ”Valkea laiva” ("Ak keme", 1976), joka sai Neuvostoliiton valtionpalkinnon vuonna 1977. Aitmatovin teoksiin perustuvat myös ”Varhaiset kurjet” ("Erte žasdagy karkyralar", 1980) ja perestroika-henkinen "Fudzijamaga tšyguu" (”Nousu Fudžijamalle”, 1988).
Šamšijev liittyi Neuvostoliiton kommunistiseen puolueeseen vuonna 1971. Vuonna 1975 hän sai Kirgisian SNT:n ja vuonna 1991 Neuvostoliiton kansantaiteilijan arvonimen. Vuodesta 1990 lähtien hän toimi yksityisen Salamalik-elokuvayhtiön johtajana. Vuonna 1998 hänet nimitettiin Kirgisian matkailu- ja urheiluministeriksi.
Neuvostoliiton hajottua Šamšijevilla ei ole ollut mahdollisuutta kuvata uusia elokuvia. Sen sijaan hän on työskennellyt kirjailijana ja jatkanut Manas-eepoksen tutkimista. Nykyään hän toimii Kirgisian presidentin neuvonantajana.
Gleb Panfilov
Gleb Anatoljevitš Panfilov (, 21. toukokuuta 1934 Magnitogorsk) on venäläinen elokuvaohjaaja ja -käsikirjoittaja.
Gleb Panfilovin isä oli sanomalehdentoimittaja ja äiti ekonomisti. Hän valmistui Uralin polyteknisestä instituutista ja työskenteli Sverdlovskissa tehtaalla, tutkimuslaitoksessa ja komsomolin kaupunkikomiteassa. 1950-luvun lopussa hän perusti Sverdlovskiin elokuvaharrastajien studion ja teki sen jälkeen dokumentti- ja lyhytelokuvia paikallistelevisioon. Vuosina 1960–1963 Panfilov opiskeli Neuvostoliiton elokuvakoulun VGIK:in kuvaajalinjalla ja valmistui ohjaajaksi vuonna 1966. Hän työskenteli aluksi Lenfilm-elokuvastudiolla ja vuodesta 1976 Mosfilmillä.
Panfilovin ensimmäinen näytelmäelokuva oli Venäjän kansalaissodasta kertova ”Tulessa ei voi kahlata” ("V ogne broda net", 1968). Esikoiselokuva ja sitä seurannut ”Alku” ("Natšalo", 1970) toivat Panfiloville mainetta yhtenä aikansa kiinnostavimmista neuvosto-ohjaajista. Ne tekivät tunnetuksi myös hänen vaimonsa Inna Tšurikovan, joka näytteli pääosia ohjaajan myöhemmissäkin elokuvissa. Neuvostoyhteiskuntaa kriittisesti kuvaava ”Pyydän puheenvuoroa” ("Prošu slova", 1976) sai Karlovy Varyn elokuvajuhlien palkinnon, mutta seuraava elokuva ”Teema” ("Tema", 1979) joutui hyllytetyksi ja pääsi levitykseen vasta perestroikan aikana.
1980-luvulla Panfilov keskittyi yhä suurisuuntaisempiin kirjallisuusfilmatisointeihin. ”Valentina” (1981) perustuu Aleksandr Vampilovin näytelmään ”Viime kesänä Tšulimskissa”. Maksim Gorkin näytelmään ”Vassa Železnova” perustuva ”Vassa” (1983) sai Moskovan elokuvajuhlien pääpalkinnon. Niitä seurasi Gorkin ”Äiti”-romaanin filmatisointi "Mat" (1990). Huomiota herättivät myös Panfilovin teatteriohjaukset: Shakespearen ”Hamlet” (1986) ja juutalaisten maastamuuttoa käsittelevä Aleksandr Galinin ”Sorry” (1992).
Panfilovin myöhempiin töihin kuuluu Venäjän viimeisen keisariperheen kohtalosta kertova "Romanovy – ventsenosnaja semja" (2000), jota hän valmisteli yli kymmenen vuoden ajan. Vuonna 2006 sai ensi-iltansa Aleksandr Solženitsynin romaaniin ”Ensimmäinen piiri” perustuva samanniminen televisioelokuva.
Julian Knowle
Julian Knowle (s. 29. huhtikuuta 1974 Lauterach) on itävaltalainen tennispelaaja. Parhaimmillaan hän on ollut kaksinpelissä ATP-listan sijalla 86 heinäkuussa 2002 ja nelinpelissä kuudentena tammikuussa 2008. Nelinpelissä hän on voittanut 14 ATP-turnausta.
Kaksinpelissä Knowle on päässyt Grand Slam -turnauksissa parhaimmillaan kolmannelle kierrokselle Wimbledonissa vuonna 2002. Nelinpelissä hän voitti Simon Aspelinin kanssa Yhdysvaltain avoimet vuonna 2007. Lisäksi hän on päässyt nelinpelin finaaliin Wimbledonissa 2004 ja sekanelinpelissä Ranskan avoimissa 2010.
Bobby Undertaker
Bobby Undertaker (s. 1979) on suomalainen muusikko. Hän on toiminut industrial metal -yhtye Turmion Kätilöiden kitaristina vuodesta 2009 lähtien. Hän soittaa myös Trollheim's Grottissa, ja vuosina 2001–2007 hän oli jäsenenä Deathchainissa.